《题十八学士图》
明代·王泽

晋阳天人赤龙子，按剑叱咤风云起。
下嫌九土足腥秽，欲将乾云翻海洗。
妖蟆射杀落九重，日月再启光曈曈。
十八文星烂奎璧，玉堂高开连紫宫。
天生奇才真羽翼，南金大珠何足惜。
凤凰笙管宴彤庭，日听四海歌太平。
图形更诏丹青手，不独云台画将星。
君不见嬴家祖龙坑学士，山下看瓜同日死。
阿房壁土未曾干，草绿宫垣哭秋鬼。

作者简介：字叔润，天台人。